Santtu Pelamo huomasi järkytyksekseen, että lähimaksukorttia on helppo käyttää väärin.

Raumalainen pitkän linjan grilliyrittäjä Santtu Pelamo esittelee tohkeissaan pankkikortin maksupäätettä ja nahkaista lompakkoaan. Pelamo kertoo piruuttaan yrittäneensä, toimisiko lähimaksuominaisuudella varustettu pankkikortti lompakon nahkojen ja paperien läpi ja järkytyksekseen hän huomasi sen toimivan.

– Seuraavaksi pistin kortin sellaisenaan takataskuun ja vaimo kulki ohitse valmiiksi summalla ladattu maksupääte kädessään. Niin vain kortti piippasi ja taas oli tililtä lähtenyt muutama euro, Pelamo ihmettelee.

– Siinä tuli väkisinkin mieleen, että mitäpä jos olisin ollut pikkupöhnässä nojailemassa baaritiskiin. Joku olisi voinut tienata hyvin helposti itselleen ilmaisen ravintolaillan vain muutaman kerran ohi kulkemalla, tiivistää Pelamo.

Pelamon mukaan lähimaksussa on onneksi 25 euron maksiminosto, joten kovin isoja summia ei yhdeltä kortilta sentään pystyttäsi ilman perusteita velottamaan. Muutaman maksusuorituksen jälkeen kone myös pyytää pin-koodia, mikä sekin osaltaan eliminoi isompien menetysten mahdollisuuden.

– Teoriassa kuka tahansa voisi tuoda oman kortinlukijansa ulkomailta ja asentaa siihen suomalaisen sim-kortin. Vähän monimutkaisemman tien takana olisi sitten oman yrityksen perustaminen, jolloin saisi halutessaan käyttöön myös suomalaisen pankin maksupäätteen.

– Harvempi kaveri ymmärtää asiayhteyttä tai edes kuulee, jos takataskun kohdalla sattuisi pari kertaa piippaamaan. En ainakaan minä isommin ihmettelisi, jos tililtä sattuisi katoamaan kosteamman baari-illan aikana vaikka ylimääräinen viisikymppinen, Pelamo miettii.

Santtu Pelamo vakuuttaa vaihtavansa ensi tilassa oman pankkikorttinsa vailla lähimaksuominaisuutta olevaan versioon.

– Kun lähimaksukortit tulivat muutama kuukausi sitten käyttöön, vannottiin niiden olevan täysin turvallisia. Sitä en tullut kysyneeksi, ovatko ne sitä kortin omistajan, vaiko korttia velottavan kannalta, heittää Pelamo.

– Systeemihän tämä on ihan helkkarin hieno, mutta sitä olisi ehkä kannattanut vielä testata vielä muutaman kerran ennen käyttöönottoa, hän selvittää.

Pelamon mukaan sillä ei olisi niinkään suurta merkitystä, jos viranomainen pystyisi tarvittaessa kuuntelemaan hänen kännykkäänsä tai lukemaan hänen sähköpostejaan. Mutta sillä on, jos joku pystyy ”höyläämään” pankkikortilta rahaa ilman ostotapahtumaa.

– Jos ei ole rahaa, ei ole kohta enää kännykkää eikä sähköpostiakaan, mies filosofoi.